Bhm-boorling in Amerika vereer ná redding | Netwerk24
Bhm-boorling in Amerika vereer ná redding
Deur Kaydene Davids 12 Februarie 2020 06:05
Marius van Eeden, vyfde van links, kort nadat hy deur Pembroke Pines se brand-en-reddingsafdeling met die Phoenix-prys vereer is.Foto: Facebook Pembroke Pines Fire Rescue Department
"As jy iets het om vir jou geliefdes te sê, doen dit dadelik – môre kan dalk te laat wees."
Dit is die les wat Marius van Eeden (38), 'n marine-ingenieur van Fort Lauderdale in Amerika, geleer het toe hy in November verlede jaar 'n bejaarde man van 'n gewisse dood gered het.
Van Eeden, 'n boorling van Bethlehem, is op 17 Januarie deur die brand-en-reddingsafdeling van Pembroke Pines, 'n nabygeleë stad, met die Phoenix-prys vereer nadat hy mond-tot-mond-asemhaling op die bejaarde man, wie se naam nie bekend gemaak is nie, toegepas het.
Die Phoenix-prys is die hoogste eerbewys wat dié brand-en-reddingsafdeling aan 'n burgerlike gee, en dit is die eerste keer in sowat 11 jaar dat dit toegeken word.
Ná die reddingspoging kon Van Eeden nie slaap nie. Hy het dadelik aan sy ouers, Sarel en Marietjie van Eeden van Bethlehem, 'n boodskap gestuur waarin hy hulle bedank dat hulle "die beste ouers in die wêreld" is.
Sy sê haar seun en 'n kollega het op 27 November verlede jaar 'n potjie gholf in Palm Beach gaan speel toe 'n man skielik uit sy gholfkarretjie val.
"Hy (Van Eeden) het hom na die man gehaas, geen polsslag gevoel nie en dadelik mond-tot-mond-asemhaling toegepas. Ná die eerste probeerslag het hy 'n polsslag gekry, maar dit weer verloor."
Toe die nooddienste opdaag, is die man na 'n hospitaal gebring, waar bevind is dat een van sy are heeltemal verstop was, en nog 'n aar 50% verstop.